પણ હવે પ્રવેશ થાય છે સ્ત્રીપાત્રનો. સ્ત્રીઓ માટે પૂરું સન્માન છે, પણ સફળતા પાછળ એક સ્ત્રીનો હાથ હોય છે તેવી કહેવત જણાવીએ ત્યારે સ્ત્રીઓ ખુશ થાય છે. તેથી નિષ્ફળતા પાછળ પણ ક્યારેક સ્ત્રીઓ હોય છે તેવું કહીએ ત્યારે નારાજી નહીં થાય તેવી આશા સાથે વાત કરીએ ગ્રેસ મુગાબેની. ગ્રેસ મુગાબે રોબર્ટ મુગાબેના પત્ની. ઉંમર 53 વર્ષ. મુગાબેથી 40 વર્ષ નાના. ફેશનેબલ. ઉડાઉ. વૈભવી જીવનશૈલી તેથી ઉપનામ પડ્યું હતું ગુસ્સી ગ્રેસ. વળી પાછો તેજ મિજાજ. પતિ પાછળ રહીને સત્તા ધીમે ધીમે કબજે કરવાની ચાલ. વિરોધીઓ ખતમ જ કરી નાખવાના. અત્યંત તુમાખીભર્યું વર્તન. આ બધાના કારણે બીજી અને ત્રીજી હરોળમાં રહેલા નેતાઓમાં ધિક્કારને પાત્ર. જયલલિતાની સાથે પડછાયાની જેમ રહેનારી શશિકલાએ પોતાને સર્વ શક્તિશાળી સમજીને સત્તા કબજે કરવાની કોશિશ કરી તેવું જ કંઈક ગ્રેસ મુગાબેના કિસ્સામાં થયું છે. શશિકલા, તેનો પરિવાર અને તેના ટેકેદારોની ટોળકીને મન્નારગુડી ગેંગ તરીકે ઓળખવામાં આવે છે. તે જ રીતે ગ્રેસની ગેંગને જી-40 એવા નામે ઝિમ્બાબ્વેમાં ઓળખવામાં આવે છે. ઉપપ્રમુખ તરીકે મનનગાગવા મુગાબેના વારસદાર મનાતા હતા. ગુપ્તચર તંત્ર અને સેના પર તેમની પકડ તેથી શક્તિશાળી પણ હતા. પણ ગ્રેસ મુગાબે પતિની જગ્યાએ સત્તા સંભાળવા માગતા હતા અને તેના અનુસંધાને જ એક પખવાડિયા પહેલાં મનનગાગવાને તેમના હોદ્દા પરથી હટાવી દેવાયા.